[{"text_idx": "#000001", "text": "Ekainean aurkeztu zuen Eztena arte eszenikoen jaialdiak \u201cEztena-liburuak\u201d proiektua, dramaturgia garaikideen aniztasunari erreparatu nahi dion proiektua. Plazaratutako lehen liburuen artean da Tripak kolektiboaren Aitaren larrua, paperean jasotzen zaila den teatro mota baten lekukotza gisa."}, {"text_idx": "#000003", "text": "Horregatik akaso, Aitaren larrua piezak harridura sortu izan du ikusleengan: pertsonaia-kontzeptuaren iraultzea, erraietatik ateratzen diren hitzak, arrarotasunaren agerpena... eta elementuen, arroparen eta gorputzen erabilera espazial bat. Aitaren larrua pieza labur gisa jaio zen, eta ondoren garatuz joan zen iraupen luzeko pieza bilakatu arte."}, {"text_idx": "#000004", "text": "Kolektiboko kideen esanetan \u201cobrak fase asko izan zituen, espazio eta festibal anitzetatik igaro zen, 2016an amaiera eman genion arte. Gure azken sorkuntza Urruna deitzen da eta berdinean gabiltza: bila, gure munduei forma ematen\u201d."}, {"text_idx": "#000011", "text": "Ez dugu ezer asmatuko, egunero Euskal Herriko hainbat txokotan lanean dabilen jende anitz horri tresna baliagarria eskaini nahi genioke, edo gutxienik gure esku dagoen guztia egin haien lanaren berri emateko. Mugimendu handia dago hainbat lekutan, jende ugari lanean, uberak han eta hemen: idazleak, editoreak, antolatzaileak, liburuzainak, irakurleak, zaleak, ilustratzaileak, argazkilariak... Etengabeko mugimenduan dagoen kultur-errealitate horren berri ematen saiatuko gara. Ezingo dugu gertatzen den guztia jaso, baina jasotzen dugun guztia begirada propio batekin ematen ahaleginduko gara."}]